M. Fronc, poslanec: (2009-04-23):
A druhá vec je, predpokladám, že sa bude odvolávať na čerpanie z európskych fondov. Len teraz prišla oficiálna správa o čerpaní z fondov daná ministrom financií a tam v čerpaní z fondov ministerstvo školstva sa pohybuje v desatinách percent, v desatinách z prostriedkov, ktoré boli pridelené. Obávam sa, že sa to tak skoro nezmení. Čiže, kládol som si naozaj takúto otázku. No pochopil som, že to je proces, ktorý vynašiel už dávno kedysi jeden šľachtic, knieža Potemkin. Staval „potemkinove dediny“ a tu takisto ideme urobiť niečo podobné. Druhá moja poznámka sa týka spôsobov prerozdeľovania. Ja viem, že ministerstvo školstva má v podstate menej možností ako niektoré iné ministerstvá, ale tu, tak ako sú nastavené tie pravidlá, začínam mať pocit, že sa buduje nový peňazovod. Pán minister,  rozhodovať o 2 mil. eur, čo je, aby som to zase pripomenul, 60 mil. Sk a nenechať to naozaj na inštitúciu, ktorá je nezávislá, tak ako to fungovalo pri iných prostriedkoch, ktoré prerozdeľuje Agentúra na podporu vedy a výskumu, pokladám minimálne za vyrábanie si vlastných problémov a v budúcnosti veľmi ľahko vznikne podozrenie niečoho, čo nie je v súlade s transparentnosťou. Nemyslím si, že to potrebujete, pán minister. A toto si myslím, že je zlé. Súčasne chcem povedať, že napriek tomu, že sme upozorňovali pri rozdeľovaní prostriedkov cez APVV, že je dôležité, aby tam boli aj zahraniční posudzovatelia, napriek tomu, že vláda prijala tzv. modernizačný program, kde je explicitne napísané, že takto to má byť a myslím si, že aj pri prerozdeľovaní týchto prostriedkov pre stimuly by to takto malo byť, zatiaľ sa nič nezmenilo aj napriek tomu, že keď bol pán premiér na rokovaní výboru pre európske záležitosti, som ho na to upozornil a on povedal, že bude súlad tohto modernizačného programu so zákonmi, to znamená, aj s tým, že zahraniční posudzovatelia nebudú len možní, ale povinní. A moja tretia poznámka sa týka, pán minister, úľavy na daniach. Ja by som si naozaj prial, aby bola cesta, ktorá pomôže vede aj tadiaľto, ale neviem, či ten zákon poriadne čítalo ministerstvo financií. Veľmi ma prekvapuje tento krok, pretože, ak prejdú úľavy na daniach, ja sa pýtam a celkom prirodzene predpokladám, že o mesiac tu budeme mať kultúru, ktorá sa bude rovnako dožadovať, zdravotníctvo a mnoho ďalších oblastí. Jednoducho je to, ak to prejde, precedens, ktorý rozbije daňový systém. A ak toto ministerstvo financií, v tomto smere neviním vás, vy sa celkom prirodzene snažíte nájsť spôsob ako získať peniaze, ak s týmto ministerstvo financií súhlasí, tak musím povedať, že vyvoláva to vo mne čosi, ako keby som sa pohyboval ako Alenka v ríši divov. A moja posledná poznámka je už len taká trošku úsmevná. Povedal som ju aj na výbore, ktorý prerokoval tento návrh zákona. Ak, prosím vás, v dôvodovej správe sú prideľované prostriedky aj v roku 2012 v mene, ktorá už dávno neexistuje, len v slovenských korunách, no tak si myslím, že je to znak toho, že tento zákon aj táto dôvodová správa neboli vcelku zodpovedne pripravené, pretože nedá sa vyhovárať, že zákon sa pripravoval, keď ešte platila slovenská mena. Nedá sa, prosím vás, na to vyhovárať, pretože už vtedy bola povinnosť minimálne uvádzať aj v eurách, aj v slovenských korunách. Pán minister, musím povedať, že už informáciu, ktorú mal pán spravodajca a nemal hovoriť o žiadnych odporúčaniach, keď tak, len o svojich a nie z výborov, svedčí o tom, že v tejto forme tento zákon nemôžeme podporiť. Ďakujem.